**ՀԻՄՆԱՎՈՐՈՒՄ**

ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՀՈԿՏԵՄԲԵՐԻ 10-Ի N 1425-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱUԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

**1․ Ընթացիկ իրավիճակը և իրավական ակտի ընդունման անհրաժեշտությունը.**

«Հայաստանի Հանրապետության կառավարության 2019 թվականի հոկտեմբերի 10-ի թիվ 1425-Ն որոշման մեջ փոփոխություն և լրացում կատարելու մասին» Հայաստանի Հանրապետության կառավարության որոշման նախագծի (այսուհետ` Նախագիծ) ընդունման անհրաժեշտությունը պայմանավորված է ՀՀ Lոռու մարզի ազգաբնակչության համար առավել որակյալ և հասանելի բժշկական օգնության և սպասարկման ծառայությունների ապահովման, ինչպես նաև մարզային բժշկական կազմակերպությունների գործունեության ծախսարդյունավետության նպատակով շարունակաբար ընթացող մարզային առողջապահական համակարգերի արդիականացման և օպտիմալացման գործընթացով:

Համաձայն ՀՀ կառավարության 10.10.2019թ. թիվ 1425-Ն որոշման, էական փոփոխությունների է ենթարկվել ՀՀ Լոռու մարզի Վանաձոր քաղաքի օպտիմալացման պլանը: Այլ միջոցառումների հետ մեկտեղ նախատեսված էր նաև «Վանաձորի ինֆեկցիոն հիվանդանոց» ՊՓԲԸ (այսուհետ` Ինֆեկցիոն հիվանդանոց) միացումը «Վանաձորի բժշկական կոնտրոն» ՓԲԸ-ին (այսուհետ` Վանաձորի ԲԿ)։

Սակայն, սահմանված ժամկետում Ինֆեկցիոն հիվանդանոցը Վանաձորի ԲԿ-ին միացնելու աշխատանքները ամբողջությամբ չեն ավարտվել։ Այնուհետև, ՀՀ օրենքով սահմանված իրավաբանական անձանց վերակազմակերպման գործընթացը կասեցվել է՝ կապված երկրում նոր տիպի կորոնավիրուսային համավարակի տարածման և մի շարք բժշկական կազմակերպությունների, այդ թվում նաև Ինֆեկցիոն հիվանդանոցի վերապրոֆիլավորման հետ։

 Մասնավորապես, համաձայն Հայաստանի Հանրապետությունում արտակարգ դրություն հայտարարելու մասին Հայաստանի Հանրապետության կառավարության 16.03.2020թ.-ի №298-Ն որոշան և ի կատարումն ՀՀ առողջապահության նախարարի 2020 թվականի ապրիլի 10-ի N 1235-Լ հրամանի՝ Ինֆեկցիոն հիվանդանոցը վերապրոֆիլավորվել է որպես նոր կորոնավիրուսային վարակով հիվանդների բուժման հաստատության և մինչ օրս գործում է որպես այդպիսին։

Ներկայում, հաշվի առնելով կորոնավիրուսային հիվանդության նվազող միտումները, ինչպես նաև Եվրասիական զարգացման բանկի կողմից ֆինանսավորվող դրամաշնորհային ծրագրի շրջանակներում ներկայացված՝ Վանաձորի ԲԿ կազմում գործող ինֆեկցիոն հիվանդանոցի բարելավմանն ուղղված առաջարկը (նոր շենքի կառուցում և հագեցում), հրատապ և անհրաժեշտ է դառնում Վանաձորի ինֆեկցիոն ծառայության ինտեգրումը Վանաձորի ԲԿ կազմի մեջ՝ ինֆեկցիոն հիվանդանոցը ԲԿ-ին միացնելու միջոցով։

Հաշվի առնելով, որ «Վանաձորի ինֆեկցիոն հիվանդանոց» ՊՓԲԸ-ն «Վանաձորի բժշկական կենտրոն» ՓԲԸ-ին միացման աշխատանքները հնարավոր չէ իրականացնել որոշմամբ սահմանված ժամկետներում, ՀՀ Լոռու մարզպետարանի կողմից առաջարկվել է երկարացնել իրավաբանական անձանց վերակազմակերպման համար նախատեսված ժամկետը՝ գործընթացն ավարտին հասցնելու համար:

**2․ Առաջարկվող կարգավորումնրի բնույթը:**

 Որոշմամբ առաջարկվում է նոր ժամկետ սահմանել ՀՀ կառավարության 10․10․2019թ․ թիվ 1425-Ն որոշմամբ նախատեսված՝ Վանաձորի ինֆեկցիոն հիվանդանոցը Վանաձորի ԲԿ-ին միացնելու աշխատանքների կատարման համար։ Նախատեսված ժամկետը հնարավորություն կտա ավարտի հասցնել իրավաբանական անձանց միացման գործընթացը։

**3․ Նախագծի մշակման գործընթացում ներգրավված ինստիտուտները և անձինք**

Իրավական ակտի նախագիծը մշակվել է Հայաստանի Հանրապետության առողջապահության նախարարության «Առողջապահական ԾԻԳ» պետական հիմնարկի համապատասխան մասնագետների կողմից:

**4․ Ակնկալվող արդյունքը**

«Հայաստանի Հանրապետության կառավարության 2019 թվականի հոկտեմբերի 10-ի թիվ 1425-Ն որոշման մեջ փոփոխություն և լրացում կատարելու մասին» Հայաստանի Հանրապետության կառավարության որոշման նախագծի ընդունման արդյունքում ավարտին կհասցվի ՀՀ Լոռու մարզի Վանաձոր քաղաքի առողջապահական համակարգի օպտիմալացման գործընթացը, մարզում գործող բժշկական հաստատությունների գործունեության համար կստեղծեն առավել նպաստավոր պայմաններ։

**ՏԵՂԵԿԱՆՔ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՀՈԿՏԵՄԲԵՐԻ 10-Ի N 1425-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ լրացում ԿԱՏԱՐԵԼՈՒ ՄԱUԻՆ Հայաստանի Հանրապետության կառավարության որոշման նախագծի ԸՆԴՈՒՆՄԱՆ ԴԵՊՔՈՒՄ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԲՅՈՒՋԵՆԵՐՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՈՒՄՆԵՐԻ ԿԱՄ ՆՎԱԶԵՑՈՒՄՆԵՐԻ ՄԱՍԻՆ**

«Հայաստանի Հանրապետության կառավարության 2019 թվականի հոկտեմբերի 10-ի թիվ 1425-Ն որոշման մեջ փոփոխություն և լրացում կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների ավելացում կամ նվազեցում տեղի չի ունենա: